|  |
| --- |
| Til medlemmer og forældre, FDF [Kredsnavn] |
| Dato: XX.YY.2020 |

# Velkommen tilbage!

Kære FDFer og forældre i FDF [Kredsnavn],

Det er længe siden, vi sidst har set hinanden – sådan rigtigt. Vi har savnet de fysiske møder og samværet med jer skønne børn og unge, så vi ledere glæder os meget til at se jer igen.

Mange klasser har i nedlukningstiden holdt onlinemøder, bl.a. X, Y og Z og herigennem fået fælles oplevelser. Tak for jeres deltagelse og opbakning til disse.

Myndighederne har givet grønt lys til, at foreningslivet nu må afholde udendørsaktiviteter i mindre grupper á maks. 10 personer inklusiv ledere. Myndighederne har givet tilladelse til, at vi må være flere grupper på samme areal, hvis vi holder god afstand og ikke samles i én fælles gruppe. Vi har derfor valgt at starte de fysiske FDF-aktiviteter op igen. Vores første møde er d. XX.

**Vi tager vores forholdsregler**

Møderne vil efter myndighedernes anvisninger blive afholdt i mindre grupper á maks. 10 personer inkl. ledere. Vi opholder os kun udendørs, og toilettet i vores lokaler kan kun benyttes i begrænset omfang. Sørg for at gå på toilettet hjemmefra og også for at spise lidt inden mødet. Til møderne efterlever vi de sundhedsmæssige retningslinjer: Vi holder 1 meters afstand til hinanden og spritter hænderne af, før vi starter mødet, og før vi går hjem igen. Vi er opmærksomme på at holde endnu længere afstand, hvis vi laver aktiviteter som eksempelvis fællessang, hvor kraftigere udånding vil forekomme. Det anbefales at vaske hænderne med vand og sæbe, når man kommer hjem fra mødet.

Hvis I forældre henter og bringer jeres barn, beder vi om, at I siger farvel til og mødes med barnet med lidt afstand til kredshuset, så vi ikke bliver for mange for tæt sammen.

**Vi tænker nyt**

De nye forholdsregler kræver, at vi ledere planlægger aktiviteter, som vi kan lave sammen – på afstand. Af hensyn til planlægningen er det nødvendigt med tilmelding for at deltage i møderne frem til sommerferien. Vi skal i denne tid i højere grad bruge børnenes eget grej. Vi giver besked forud for hvert møde, hvis barnet/den unge selv skal medbringe noget til aktiviteten.

**Sommerlejr**

Vi afholder stadigvæk sommerlejr, så behold krydset i kalenderen i uge XX. Det bliver måske i en tilpasset form (fx uden overnatning), så vi imødekommer alle retningslinjer. Vi ser i år ekstra meget frem til at give kredsens børn og unge sommerlejrsus, FDF-fællesskab og en masse fantasifulde oplevelser. Mere information om sommerlejren følger snarest muligt, når myndighederne melder de præcise retningslinjer ud.

**Er I bekymrede?**

Ved tvivl, spørgsmål eller gode fif hører vi gerne fra jer. Det er naturligvis helt op til den enkelte FDFer og familie, om I har lyst til at deltage i de fysiske aktiviteter. Hvis I er bekymrede for at deltage, så bliv blot hjemme. Vi vil selvfølgelig rigtig gerne høre fra jer, hvis vi ledere kan gøre noget for at gøre det endnu mere trygt at komme til FDF.

**Tak for jeres støtte**

Tak for jeres fortsatte opbakning til FDF [Kredsnavn]. Vi gør vores bedste for at holde FDF-fællesskabet i live og give jeres børn og unge gode oplevelser og sjove afbræk også i denne tid. Og vi håber og tror på, at kredsens børn og unge glæder sig næsten lige så meget til at starte op på normal FDF, som vi ledere gør.

De bedste FDF-hilsner,

[Navn], kredsleder/leder i FDF [Kredsnavn]

Telefon: XX XX XX XX

Email: XX@fdf.dk